Todo ome, que quisier facer demanda a otros, devel parar señal del Alcalle para otro dia para ante aquel Alcalle quisier, e el aplaçado deve venir a la señal, e facer derecho al querelloso a casa del Alcalle ante quien le paro señal, o a do el Alcalle judgare ; e deve parescer ante el Alcalle a la Missa dicha de Tercia ; e si a este plaço non parescier ante cl Alcalle , puedel pechar el otro en cinco sueldos de serial , e los cinco sueldos son para el Alcalle ; e si que aplaço al otro non vinier a este plaço a demandarle, devel pechar el jornal , segun qual fuer el ome; o si fuer otro ome mayor, devel pechar cinco sueldos, e un dinero ; e si este que demanda, vinier, e el demandado non vinier , el Alcalle deve mandar al Merino , o al Sayon , quel prenda por cinco sueldos de la señal, e quel selle la puerta, daqui a que venga facer derecho al querelloso: e quando quisier sellar la puerta , el Merino , o el Sayon deve entrar dentro en casa con dos testigos vecinos a catar quantos omes, e mugeres estan dentro en la casa, e develos decir ; que el quier sellar las puertas de la casa , e que verna esa noche ; e otro dia si y fuer , e non quisier venir antel Alcalle facer derecho al querelloso, que es defuera, quel peche las engueras, que fara el de fuera cadal dia fasta quel faga derecho; e si en la Viella non fuer, que atienda fasta que venga.